Εκλογές 2010: Κώστας Μπιλιράκης, Υποψήφιος Βουλευτής Φλόριντα (9η Περιφέρεια)
Θέλει να συνεχίσει ως συμπρόεδρος της κοινοβουλευτικής ομάδας ελληνικών υποθέσεων
Ο Κώστας Μπιλιράκης έχει κάνει δύο βουλευτικές θητείες στην Ουάσιγκτον κι επιδιώκει τώρα επανεκλογή για μια τρίτη διετία. Ανήκει στο Ρεπουμπλικανικό Κόμμα και εκπροσωπεί μια εκλογική περιφέρεια της Φλόριντα, που περιλαμβάνει ένα μικρό αλλά γεμάτο ελληνική ψυχή ψαρολίμανο, το Τάρπον Σπρινγκς. Γενικά η περιοχή του τείνει να είναι ρεπουμπλικανική αν και οι κάτοικοί της περιοδικά υποστηρίζουν και υποψήφιους του Δημοκρατικού Κόμματος. Για παράδειγμα στις εκλογές του 2008 τάχθηκαν υπέρ του Δημοκρατικού Μπαράκ Ομπάμα για την Προεδρία της χώρας και υπέρ του Ρεπουμπλικανού Κώστα Μπιλιράκη για την Βουλή των Αντιπροσώπων. Ο Κώστας Μπιλιράκης ψηφίζεται από πολίτες που ανήκουν και στα δύο κόμματα κι αυτό γιατί όταν βρίσκεται στην Ουάσιγκτον δουλεύει κατά το δυνατόν πιο υπερκομματικά για την προώθηση των θεμάτων της πολιτείας του. Μεταξύ των υποστηρικτών του περιλαμβάνονται και οι περισσότεροι από τους περίπου 50 χιλιάδες ελληνικής καταγωγής κατοίκους του Τάρπον Σπρίνγκς και των περιχώρων του, οι οποίοι είναι περήφανοι γι αυτόν επειδή συμπροεδρεύει της κοινοβουλευτικής ομάδας προώθησης ελληνικών θεμάτων στο Κογκρέσο. Την πρώτη φορά που ο Κώστας Μπιλιράκης εκλέχτηκε στην Αμερικανική Βουλή το 2006, αν και είχε πολυετή και διακεκριμένη θητεία στην πολιτειακή βουλή της Φλόριντα, ορισμένοι αντίπαλοί του ισχυρίστηκαν πως κέρδισε τις εκλογές κυρίως λόγω του εξαίρετου ονόματος του πατέρα του, Μιχάλη Μπιλιράκη, ο οποίος είχε διατελέσει βουλευτής της ίδιας περιφέρειας επί πολλά χρόνια. Έτσι λοιπόν, το 2008 που ο Κώστας Μπιλιράκης επιδίωξε επανεκλογή, βρέθηκε στο στόχαστρο του αντιπάλου του πολιτικού κόμματος που διέθεσε μεγάλα κονδύλια για να τον εκτοπίσει. Η πολυδάπανη εκείνη εκστρατεία εναντίον του απέτυχε και γι αυτό φέτος έπαψε να είναι ιδιαίτερος στόχος των δημοκρατικών. Αναμένεται ότι θα επιστρέψει στην Ουάσιγκτον για μια ακόμα θητεία στην Βουλή των Αντιπροσώπων.